
Szennyvíziszapok anaerob lebonthatóságának fokozása és nyomon követése

A szennyvíztisztítás centrális elemét képezi a keletkező szennyvíziszap kezelése, amelyre kiváló alternatívát nyújt a szennyvíziszap anaerob fermentációnak történő alávetése. Alkalmazásával csökkenthető az iszap szervesanyag-tartalma, miközben megújuló energiaforrásnak minősülő biogáz keletkezik. Az emésztési folyamat folyamatos ellenőrzése elengedhetetlen a fermentáció sikeressége érdekében.
Mindezek figyelembevételével kutatásom fókuszpontjában a reológiai és a dielektromos mérések alkalmazhatóságának vizsgálata állt a fermentációs folyamat nyomon követésére. Mindemellett a mikrohullámú besugárzás, mint előkezelési módszer szennyvíziszapra gyakorolt hatásának monitorozása is a célkitűzéseim között szerepelt. A legtöbb élelmiszeripari szennyvíziszap kedvezőtlen C/N aránnyal rendelkezik, ezért ennek kiküszöbölésére magas lignocellulóz tartalmú növényi melléktermék (kukoricacsutka-őrlemény) bekeverését alkalmaztam, hogy megvizsgáljam, ez hogyan és milyen mértékben befolyásolja a biogáz-kihozatal mutatóit.
Kísérleti eredményeim igazolják, hogy a mikrohullámú besugárzás 14%-kal képes megnövelni a maximális biogáz-hozamot, valamint 13%-kal csökkenteni a fermentációs közeg dinamikai viszkozitását.
Megállapítást nyert, hogy a reológiai és a dielektromos mérések alkalmasak az anaerob fermentáció nyomon követésére. A dielektromos tulajdonságok és a dinamikai viszkozitás értékének változása hasonló tendenciákat mutatnak, ezért korrelációban állnak a biogáz-termelés kinetikájával.
A ko-fermentációs kísérletek eredményei alapján kijelenthető, hogy a növényi melléktermékkel kevert iszapmintáknál a 40:1-es  C/N arány beállítása fokozza a maximálisan kitermelhető biogáz mennyiségét. A kevert rendszereken alkalmazott mikrohullámú előkezelés a folyamat hatékonyságát még tovább tudja növelni, az ilyen minták esetében a kezeletlen, natív iszaphoz képest az elérhető hozam több, mint kétszeresére növekedett, vagyis a C/N arány javítása és a mikrohullám, mint intenzfikáló művelet hatásai egyértelműen additívak.



